SET ปิดบวก 5 จุด รับแรงเก็งกำไรงบบจ. Q4/64 ก่อนทยอยประกาศสัปดาห์หน้า
SET ปิดบวก 5 จุด รับแรงเก็งกำไรในหุ้นรายตัว ก่อนทยอยประกาศผลประกอบการไตรมาส 4/64 ของบริษัทจดทะเบียนไทยในสัปดาห์หน้า
4 ก.พ. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้น หลังผลประกอบการของบริษัทสหรัฐที่เป็นหุ้นขนาดใหญ่หลายตัวออกมาดี โดยเฉพาะหุ้น Amazon.com (AMZN) และหุ้นเทคโนโลยีอื่นๆ ขณะที่ปัจจัยในประเทศ นักลงทุนรอดูการทยอยประกาศผลประกอบการไตรมาส 4/2564 ของบริษัทจดทะเบียนไทย ในสัปดาห์หน้าเป็นต้นไปด้วย โดยคาดการณ์ว่าส่วนใหญ่จะออกมาดีกว่าไตรมาส 3/2564 ทำให้มีแรงเก็งกำไรเข้ามาในหุ้นรายตัว
สำหรับแนวโน้มการลงทุนสัปดาห์หน้า นายกิจพณ กล่าวว่า ตลาดฯ น่าจะย่อตัวลงในช่วงต้นสัปดาห์ จากความกังวลต่อตัวเลขเงินเฟ้อของสหรัฐ ที่จะมีการเปิดเผยในสัปดาห์หน้า และคาดจะปรับตัวขึ้นได้หลังตัวเลขเงินเฟ้อออกแล้ว
ทั้งนี้ให้แนวรับที่ 1,650 จุด และแนวต้านที่ 1,680 จุด หากผ่านได้มีลุ้นทดสอบแนวต้านถัดไปที่ 1,700-1,720 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 4,773.88 ล้านบาท ปิดที่ 152.00 บาท เพิ่มขึ้น 1.50 บาท
PTT มูลค่าการซื้อขาย 4,256.53 ล้านบาท ปิดที่ 39.75 บาท เพิ่มขึ้น 1.00 บาท
BBL มูลค่าการซื้อขาย 2,742.50 ล้านบาท ปิดที่ 139.00 บาท เพิ่มขึ้น 2.50 บาท
GULF มูลค่าการซื้อขาย 2,035.45 ล้านบาท ปิดที่ 51.00 บาท เพิ่มขึ้น 1.00 บาท
DELTA มูลค่าการซื้อขาย 1,919.77 ล้านบาท ปิดที่ 416.00 บาท เพิ่มขึ้น 22.00 บาท